Bejaarde man vermoor terwyl hy tuinmaak | Netwerk24
Deur Dennis Delport en Arisa Janse Van Rensburg 20 Februarie 2020 19:37
Deon Botha sr. en Deon Botha jr. deel 'n vrolike oomblik. Foto: Verskaf
Deon Botha het glo tuingemaak toe 'n aanvaller wat vroeër by 'n nabygeleë huis ingebreek het, hom in die bors skiet.
Quintin Joubert, 'n lid van Nigel se gemeenskapspolisie, sê die aanvaller het aanvanklik deur die erf van 'n kleuterskool naby Botha se huis gehardloop.
"Daarna het hy 'n vuurwapen en juwele by 'n oom in Bloekomstraat gesteel en toe gevlug. 'n Vrou van die kleuterskool het hom gesien hardloop en hom met haar voertuig tot in Violetstraat agtervolg. Toe sy hom konfronteer, het hy haar met 'n vuurwapen gedreig en toe na Tulpstraat gevlug. Hier het hy oom Deon glo geskiet," sê Joubert.
Joubert het op Botha se lyk afgekom.
'n Familievriendin het aan Netwerk24 gesê die familie is verpletter, "veral omdat oom Deon se vrou agt maande gelede dood is".
Die vriendin sê Botha was baie gelowig.
"Hy was baie liefdevol. Hy het nooit stilgesit nie en niks in die lewe kon hom onderkry nie," sê sy.
Kapt. Kay Makhubela, 'n Gautengse polisiewoordvoerder, het bevestig die polisie ondersoek 'n saak van moord.
"Die rede vir die moord is nog nie bekend nie. Die polisie versoek die publiek om na vore te kom indien hulle enige inligting oor die voorval het," sê hy.
Martin Harris, hoof van die Nigel-gemeenskapspolisie, het aan Netwerk24 gesê Botha se moord kan nie gekoppel word aan dié van Hans van Rooyen (83) wat in November onder soortgelyke omstandighede in sy huis in Nigel vermoor is nie.
"Die beskrywing van die rowers in die voorvalle verskil. Deon is deur 'n jongerige man vermoor, terwyl Van Rooyen deur ouer mense vermoor is," sê hy.